ઈન્કમ ટેક્સની રેઈડ પડે ત્યારે જોક્સ પણ ચાલે. એવા કાર્ટૂન્સ પણ બનતાં કે જેના પર આઈટીની રેઈડ ના પડી હોય તે ધનવાન વ્યક્તિ અફસોસ કરતી હોય. એવા જોક્સ હવે ટ્રેન્ડી નથી રહ્યાં, પણ આઈટીની રેઈડ પડે ત્યારે સવાલો વધારે નીકળે છે અને કાળું ધન ઓછું નીકળે છે. શશીકલાના કેસમાં પણ એવું જ થશે કે કેમ તે સવાલ છે – એવો સવાલ પૂછીને જવાબ છોડી દેવાની જરૂર ના હોય તેવી સ્થિતિ છે. સ્થિતિ એવી ઊભી થઈ છે કે અત્યારથી જ સવાલો વધારે ઊભા થયાં છે. સૌથી પહેલો સવાલ એ કે આને સૌથી મોટી રેઈડ ગણાવવામાં આવી રહી છે. આવક વેરા વિભાગના ઇતિહાસની આ સૌથી મોટી રેઈડ છે એવો દાવો ઓલરેડી થઈ ગયો છે. સૌથી મોટા કયા અર્થમાં એ પૂછાવા લાગ્યું છે. સૌથી મોટી રેઈડ કે જેમાં સૌથી મોટી બેનામી આવક મળી આવી? કેમ કે 1200 કરોડથી 1450 કરોડ સુધીની શશીકલાની સંપત્તિ શોધી કાઢવામાં આવી છે તેવી વાતો વહેતી થઈ છે. જો તે સાબિત થાય અને તેના પર લગભગ 50 ટકા કરતાંય વધારે વસૂલી થાય તો 600થી 800 કરોડ રૂપિયાનો દંડ થાય. આ દંડ ઇતિહાસનો સૌથી મોટો દંડ હોઈ શકે ખરો.